
ŠILALĖS RAJONO SAVIVALDYBĖS ADMINISTRACIJOS
CENTRALIZUOTAS VIDAUS AUDITO SKYRIUS


ŠILALĖS RAJONO SAVIVALDYBĖS ADMINISTRACINĖS NAŠTOS MAŽINIMO PRIEMONIŲ VYKDYMO VERTINIMO
VIDAUS AUDITO ATASKAITA

2026 m. rugpjūčio 26 d.   Nr. A3–7
Šilalė


1.  ĮVADINĖ DALIS


   Vidaus audito atlikimo motyvas. Vertinimas atliktas vadovaujantis Lietuvos Respublikos administracinės naštos mažinimo įstatymu[footnoteRef:1] (toliau – Įstatymas) bei Centralizuoto vidaus audito skyriaus 2026 metų veiklos planu.  [1:  Lietuvos Respublikos administracinės naštos mažinimo įstatymas, 2012 m. lapkričio 8 d. Nr. XI-2386, 7 str. 3 d. ] 

   Vidaus audito atlikimo terminas. Vidaus auditas pradėtas 2026-08-04,  baigtas 2026-08-24.
                 Vidaus audito apimtis. Audituojamas subjektas: Šilalės rajono savivaldybės administracija, J. Basanavičiaus g. 2-1, Šilalė, juridinio asmens kodas 188773720. 
              Tikrinta ir vertinta savivaldybės administracijos 9 skyrių (Biudžeto ir strateginio planavimo, Centralizuoto buhalterinės apskaitos, Investicijų ir urbanistikos, Kaimo reikalų ir aplinkosaugos, Socialinės paramos, Švietimo, kultūros ir sporto, Teisės, personalo ir civilinės metrikacijos, Turto valdymo, Veiklos administravimo skyriai) ir 14 seniūnijų (Bijotų, Bilionių, Didkiemio, Kaltinėnų, Kvėdarnos, Laukuvos, Pajūrio, Palentinio, Šilalės kaimiškoji, Šilalės miesto, Tenenių, Traksėdžio, Upynos ir Žadeikių seniūnijos)  pateikta informacija apie administracinės naštos mažinimo priemonių vykdymą per 2026 m. I  pusmetį. Informacija surinkta pagal Šilalės rajono savivaldybės administracijos 2026 m. liepos 9 d. raštą Nr. B3-996 (11.5 Mr) „Dėl informacijos pateikimo apie administracinės naštos mažinimo priemonių vykdymą“.
              Audituojamas laikotarpis –  2026 m. I  pusmetis.
              Vidaus audito tikslas – įvertinti, kaip vykdomos administracinės naštos mažinimo priemonės, numatytos Šilalės rajono savivaldybės 2026–2028 metų strateginiame veiklos plane, patvirtintame Šilalės rajono savivaldybės tarybos 2026 m. vasario 19 d. sprendimu Nr. T1-14 (toliau – Strateginis veiklos planas).
               Vidaus audito metodai.  Vidaus auditas atliktas taikant dokumentų peržiūros ir vertinimo, pateiktos informacijos analizės, palyginimo, pokalbių su darbuotojais, viešos informacijos stebėjimo metodus. Atliekant vidaus auditą buvo laikytasi prielaidos, kad vidaus audito metu pateikti dokumentai išsamūs ir galutiniai. 
               Vidaus audito vertinimo kriterijai. Vidaus auditas atliktas vadovaujantis Lietuvos Respublikos administracinės naštos mažinimo įstatymu, Lietuvos Respublikos vidaus kontrolės ir vidaus audito įstatymu, Šilalės rajono savivaldybės administracijos Centralizuoto vidaus audito skyriaus vidaus audito metodika, nuostatais ir profesinės etikos taisyklėmis, Šilalės rajono savivaldybės tarybos sprendimais, administracijos direktoriaus įsakymais.
Vidaus audito vykdytojai: Centralizuoto vidaus audito skyriaus vedėja Rasa Monkevičienė. 
2.  DĖSTOMOJI DALIS IR PASTEBĖJIMAI

      Lietuvos Respublikos administracinės naštos mažinimo įstatymo (toliau – Įstatymas) tikslas – užtikrinti darnų administracinės naštos mažinimo procesą, orientuotą į piliečių, verslo subjektų ir valstybės interesus, ir užtikrinti administracinės naštos stebėseną. Administracinė našta įstatyme siejama su asmenų laiko sąnaudomis ir finansinėmis išlaidomis vykdant teisės aktuose nustatytus ar projektuose siūlomus informacinius įpareigojimus.
                Įstatymo 6 straipsnio 1 dalyje numatyta, kad administracinės naštos mažinimo priemonės įtraukiamos į savivaldybių taryboms teikiamus tvirtinti savivaldybių strateginių veiklos planų projektus. Šilalės rajono savivaldybė minėtą įstatymo nuostatą įgyvendino Šilalės rajono savivaldybės tarybos 2026 m. vasario 19 d. sprendimu Nr. T1-14 patvirtindama Šilalės rajono savivaldybės 2026–2028 metų strateginį veiklos planą. 
               Centralizuotas vidaus audito skyrius, įgyvendindamas Įstatymo 7 straipsnio 3 dalies nuostatas, atliko vertinimą, kaip per 2026 metų I pusmetį vykdytos Savivaldybės strateginiame veiklos plane numatytos priemonės, susijusios su administracinės naštos mažinimu. Ataskaita dėl administracinės naštos mažinimo priemonių vykdymo vertinimo skelbiama Šilalės rajono savivaldybės interneto svetainėje. 
                Administracinės naštos mažinimo priemonės Savivaldybėje įgyvendinamos pagal Strateginio veiklos plano 01 programą „Savivaldybės funkcijų įgyvendinimo ir valdymo tobulinimo programa“, programos tikslo kodas 2, 02 uždavinį „Diegti Savivaldybės administracijoje modernias informacines sistemas, plėsti e-paslaugų spektrą bei mažinti administracinę naštą gerinant darbo sąlygas“.
Strateginiame veiklos plane nustatyta, kad 2026–2028 metais Savivaldybėje vykdomos keturios administracinės naštos mažinimo priemonės:
· 1 priemonė – atliekama Savivaldybės tarybos ir Administracijos direktoriaus priimtų teisės aktų analizė dėl administracinės naštos mažinimo;
· 2 priemonė – naikinamas, mažinamas ar gerinamas esamas teisinis reguliavimas dėl informacinių įsipareigojimų;
· 3 priemonė – gerinama asmenų aptarnavimo „vieno langelio“ principu kokybė;
· 4 priemonė – skatinamas elektroninių paslaugų naudojimas.
              Uždavinio įgyvendinimui Strateginiame veiklos plane nustatyti dešimt produkto vertinimo kriterijų: kompiuterinės technikos atnaujinimo vienetų skaičius; modernizuotų ir įsigytų informacinių sistemų skaičius; užbaigtų mokymų su naujai įdiegtomis informacinių / technologinių sistemomis skaičius; parengtų (atnaujintų) strateginio planavimo dokumentų vienetų skaičius; elektroniniu būdu gautų prašymų skaičius; elektroniniu būdu išsiųstų atsakymų skaičius; atliktų teisės aktų analizių skaičius; administracinę naštą mažinančių pakeistų teisės aktų skaičius; įvertintų naujų teisės aktų projektų skaičius; pateiktos informacijos apie administracinės naštos mažinimo priemonių vykdymą Administracijos direktoriui (per metus) skaičius. Tačiau nė vienam iš jų nenurodytos pradinė ir 2026, 2027, 2028 metų siektinos reikšmės, kaip nurodyta Lietuvos Respublikos Vyriausybės 2021 m. balandžio 28 d.  nutarimu Nr. 292 patvirtintoje Strateginio valdymo metodikoje.             
              Taip pat pastebėta, kad Strateginiame veiklos plane vartojama sąvoka „produkto vertinimo kriterijai“ yra iš 2002 m. Strateginio planavimo metodikos patvirtintos Lietuvos Respublikos Vyriausybės nutarimu Nr. 827 (su pakeitimais), kuri nebegalioja. Nuo 2021 m. vartojama „stebėsenos rodikliai“ ir jų „siektinos reikšmės“, kaip numatyta Lietuvos Respublikos Vyriausybės 2021 m. balandžio 28 d.  nutarimu Nr. 292 patvirtintoje Strateginio valdymo metodikoje. 
              Strateginiame veiklos plane produkto vertinimo kriterijai išvardyti, tačiau nei bendrai, nei atskiriems priemonių vykdytojams nenustatytos jų planinės (siektinos) metinės reikšmės ir bazinės (pradinės) reikšmės. Šilalės rajono savivaldybės administracijos struktūriniai padaliniai – skyriai ir administracijos filialai – seniūnijos raštuose pateikė faktines reikšmes, kurių nėra su kuo palyginti. Dėl to nė vienam iš dešimties kriterijų negalima pareikšti išvados „įvykdyta“ arba „neįvykdyta“.
             Išanalizavus Šilalės rajono savivaldybės administracijos struktūrinių padalinių – skyrių (toliau tekste – Skyriai) ir administracijos filialų – seniūnijų (toliau tekste – Seniūnijos) pateiktą informaciją apie Administracinės naštos mažinimo priemonių plano vykdymą  nustatyta:            
              1 priemonė „Atliekama Savivaldybės tarybos ir Administracijos direktoriaus priimtų teisės aktų analizė dėl administracinės naštos mažinimo“. 
                Šią priemonę nurodė, kad vykdė Investicijų ir urbanistikos bei Kaimo reikalų ir aplinkosaugos skyriai. 
        Investicijų ir urbanistikos skyrius nurodė vertinęs rengiamus ir keičiamus teisės aktų projektus bei teikęs pastabas dėl perteklinių reikalavimų atsisakymo, tačiau nepateikė atliktų vertinimų skaičiaus.
       Kaimo reikalų ir aplinkosaugos skyrius nurodė atlikęs 15 teisės aktų analizių ir įvertinęs 20 naujų teisės aktų projektų, taip pat teikęs pasiūlymus dėl procedūrų supaprastinimo ir duomenų gavimo iš valstybinių registrų.
              2 priemonė „Naikinimas, mažinimas ar gerinamas esamas teisinis reguliavimas dėl informacinių įsipareigojimų“. 
                Šios priemonės vykdytojai taip pat tik Investicijų ir urbanistikos bei Kaimo reikalų ir aplinkosaugos skyriai. 
                Investicijų ir urbanistikos skyrius nurodė, kad buvo tęsiamas darbo procesų tobulinimas, mažinamas popierinių dokumentų naudojimas, plečiamas elektroninio parašo naudojimas ir skatinamas dokumentų teikimas elektroninėmis priemonėmis.
                Kaimo reikalų ir aplinkosaugos skyrius nurodė, kad siekiant sumažinti administracinę naštą gyventojams ir ūkio subjektams, buvo atsisakyta perteklinių informacijos teikimo reikalavimų, kurie dubliuojasi su kitų institucijų jau turimus duomenis. Supaprastintos gyventojų prašymų teikimo formos. Dalis informacinių įsipareigojimų perkelta į elektroninę erdvę, sudarant galimybes informaciją teikti nuotoliniu būdu.
               3 priemonė „Gerinama asmenų aptarnavimo „vieno langelio“ principu kokybė“.
                Šią priemonę vykdo visi  administracijos struktūriniai padaliniai – skyriai  ir administracijos filialai – seniūnijos.  
         Seniūnijose naudojamos DVS „Kontora“, Gyventojų registro ir Registrų centro savitarnos sistemos, SPIS, „Parama“, PPIS, EAIS, VIPIS, SABIS, „Cemety“ ir kitos sistemos. Socialinės paramos prašymai seniūnijose priimami planšetėmis, todėl nebereikia formuoti popierinių bylų.
Kvėdarnos seniūnijoje planšetėmis – elektroniniu būdu priimti 203 socialinės paramos prašymai, PPIS – 424 paraiškos dėl išmokų už pasėlius; elektroninėmis sistemomis išduotos pažymos, leidimai kasinėjimo darbams, prekybai ir laidojimui. Didkiemio seniūnijoje elektroniniu būdu, naudojant planšetę, priimti 97 socialinės paramos prašymai, o PPIS – 54 paraiškos už pasėlius. Šilalės miesto seniūnijoje per MGVDIS priimtos 63 elektroninės atvykimo ir 13 išvykimo deklaracijų, 14 prašymų dėl pažymų ir 2 prašymai dėl deklaruotos gyvenamosios vietos panaikinimo; taip pat elektroninėmis sistemomis išduodami laidojimo, išorinės reklamos ir prekybos leidimai. Pajūrio seniūnija nurodė gavusi 93 elektroninius prašymus ir deklaracijas bei išsiuntusi 85 elektroninius atsakymus. Traksėdžio seniūnijos pateiktame dokumente taip pat nurodytas DVS „Kontora“, EAIS, MGVDIS, SPIS, „Parama“, VIPIS ir Licencijų informacinės sistemos naudojimas bei elektroninių gyvenamosios vietos deklaravimo paslaugų teikimas. Elektroninis aptarnavimas seniūnijose realiai mažina gyventojų poreikį atvykti į seniūniją ir popierinių dokumentų naudojimą. 
  Socialinės paramos skyrius nurodė, kad įdiegtos virtualios bylos su biometriniu parašu. Suformuotos 1234 virtualios bylos (įskaitant seniūnijas), kas leido sumažinti popierinių dokumentų kiekį ir gyventojų apsilankymų skyriuje skaičių. 
Investicijų ir urbanistikos bei Kaimo reikalų ir aplinkosaugos skyriai nurodė, kad pagerintas informacijos prieinamumas  atnaujinant informaciją interneto svetainėje. Gyventojams sudaryta galimybė pateikti prašymus ir gauti informaciją nuotoliniu būdu (el. paštu, elektroninėmis sistemomis). Siekiama centralizuoti asmenų aptarnavimą „vieno langelio“ principu, užtikrinant, kad gyventojai visais klausimais būtų aptarnaujami vienoje vietoje, neperkeliant jų tarp skirtingų padalinių.      
  
            4 priemonė „Skatinamas elektroninių paslaugų naudojimas“

                    Šios priemonės vykdytojai – visi Savivaldybės administracijos struktūriniai padaliniai – skyriai ir visi Savivaldybės administracijos filialai – seniūnijos.
             Veiklos administravimo skyrius 2026 m. I pusmetį atnaujino DVS „Kontora“, įdiegė daugiašalio pasirašymo funkcionalumą, vykdė MASIS sistemos plėtrą, elektroninių paslaugų sistemoje paskelbė 24 elektroniniu būdu teikiamų dokumentų šablonus ir atnaujino 27 administracinių paslaugų aprašymus. Per E. pristatymo sistemą gauta 1 040 dokumentų ir išsiųstos 434 elektroninės siuntos, per VIISP gauti 49 gyventojų prašymai ir išsiųsti 45 atsakymai.
             Socialinės paramos skyrius nurodė, kad tai sumažino popierinių dokumentų kiekį ir gyventojų apsilankymų skaičių. Elektroniniu būdu pateikta 516 prašymų dėl išmokų, o per sistemą „Parama“ išsiųsti 756 atsakymai pareiškėjams.
             Teisės, personalo ir civilinės metrikacijos skyriuje dokumentai teismams ir kitoms institucijoms siunčiami elektroninėmis priemonėmis, vidiniai dokumentai rengiami, derinami ir vizuojami DVS „Kontora“. Per MEPIS gauti 73 gyventojų prašymai, 175 iš 176 mirčių įregistruotos naudojantis elektroniniu medicininiu mirties liudijimu ir MGVDIS, o per TEISIS dėl pirminės teisinės pagalbos kreipėsi 103 asmenys, todėl šioje srityje nebeliko popierinių dokumentų pildymo.
            Investicijų ir urbanistikos skyriuje iš 931 gauto dokumento 647 dokumentai gauti elektroniniu paštu arba per informacines sistemas. Skyrius taip pat mažino popierinių dokumentų naudojimą ir plėtė elektroninio parašo naudojimą.
            Centralizuoto buhalterinės apskaitos skyriuje naudojamos DVS „Kontora“, VMI EDS, e. Statistika, SoPas, SABIS, VIPIS ir VSAKIS sistemos, todėl deklaracijų, statistinių ir finansinių ataskaitų, sąskaitų ir viešųjų pirkimų dokumentų teikimas didžiąja dalimi vykdomas elektroniniu būdu.
         Turto valdymo skyrius nagrinėdamas licencijų išdavimo klausimus, reikalingus duomenis tikrina valstybės informacinėse sistemose ir registruose, todėl jų nereikalaujama papildomai pateikti iš juridinių asmenų. 2026 m. I pusmetį tokiu būdu išduotos ar patikslintos licencijos, o pareiškėjai apie išduotus dokumentus informuojami elektroniniu paštu.
         Švietimo, kultūros ir sporto skyriuje mokinių priėmimo prašymai teikiami per centralizuotą CPIS sistemą, joje galima elektroniniu būdu pasirašyti ugdymo sutartis, todėl tėvams nereikia vykti į mokyklą. Priimant vaikus į ikimokyklinio ugdymo įstaigas dokumentų kopijų pateikti nereikia, o tėvai sistemoje gali stebėti vaiko eilę. Švietimo, kultūros ir sporto skyrius pateikė ir teisinio reguliavimo supaprastinimo pavyzdį: atnaujinus renginių organizavimo tvarką, nustatyti atvejai, kai renginiui leidimo nereikia ir pakanka pateikti pranešimą. Prašymai dėl reikalingų leidimų gali būti teikiami elektroniniu būdu, o leidimai siunčiami elektroninėmis priemonėmis.
        Kaimo reikalų ir aplinkosaugos skyrius nurodė, kad buvo atsisakoma perteklinių, su kitų institucijų jau turimais duomenimis besidubliuojančių informacijos reikalavimų, supaprastintos prašymų formos ir dalis informacinių įsipareigojimų perkelta į elektroninę erdvę.
               Seniūnijos informavo, kad 2026 m. I pusmetyje buvo gautos elektroninės atvykimo deklaracijos, gautos  elektroninės išvykimo deklaracijos. Per DVS ,,Kontora“ (VIISP) gauti  prašymai dėl leidimo atlikti kasinėjimo darbus savivaldybės viešose vietose ir prašymai apie deklaruotą gyvenamąją vietą. Gyventojų registro informacinėje sistemoje buvo gauti prašymai dėl pažymų išdavimo. Paslaugas gyventojai gali užsakyti per elektroninį paslaugų portalą www.epaslaugos.lt, taip pat Registrų centro klientų savitarnoje. SPIS programos pagalba gyventojai gali patys tiesiogiai kreiptis dėl socialinių išmokų neatvykdami į seniūniją. Naudojama paraiškų priėmimo informacinė sistema (PPIS). Per seniūnijose naudojamą kapinių informacijos skaitmeninimo ir duomenų valdymo sistemą ,,Cemety“ buvo išduoti leidimai laidoti. Leidimai prekybai išduodami dirbant su Licencijavimo sistema „LIS“. Žemės ūkio pasėlių deklaravimas vykdomas per VĮ Žemės ūkio informacijos ir kaimo verslo centro paraiškų priėmimo informacinę sistemą. Žemės ūkio valdos registruojamos ir išregistruojamos naudojantis Žemės ūkio ir kaimo verslo valdų registro informacine sistema. Gyvulių laikytojų kiaulių bandos registruojamos Ūkinių gyvūnų registro informacinėje sistemoje.
                                                                                                                    
IŠVADA

               Administracinės naštos mažinimo priemonės 2026 m. I pusmetį iš esmės buvo vykdomos, tačiau jų įgyvendinimas ir atsiskaitymas nėra pakankamai nuoseklus ir vienodas visos Savivaldybės mastu.
        Didžiausia pažanga nustatyta elektroninių paslaugų naudojimo, dokumentų procesų skaitmeninimo ir asmenų aptarnavimo nuotoliniu bei „vieno langelio“ principu srityse. Savivaldybės padaliniuose ir seniūnijose plačiai naudojamos DVS „Kontora“, SPIS, „Parama“, SABIS, VIPIS, EAIS, Registrų centro, PPIS, „Cemety“, Licencijų ir kitos informacinės sistemos. Dėl to dalis dokumentų nebepildoma popieriuje, gyventojams sudarytos galimybės kreiptis neatvykstant į Savivaldybę ar seniūniją, o dalis duomenų gaunama tiesiogiai iš registrų.
         Kadangi Strateginiame veiklos plane produkto vertinimo kriterijams nenustatytos planinės (siektinos) reikšmės, todėl kriterijų vykdymas negalėjo būti vertinamas pagal „pasiekta / nepasiekta“ principą. Pagal administracijos struktūriniai padalinių – skyrių  ir administracijos filialų – seniūnijų pateiktą  informaciją galima konstatuoti, kad administracinė našta realiai mažinama, tačiau esama stebėsenos sistema neleidžia visos Savivaldybės mastu patikimai ir palyginamai įvertinti, kiek ji sumažėjo ir kokį konkretų rezultatą gyventojams ir ūkio subjektams davė kiekviena priemonė.
               Administracijoje vidaus kontrolė administracinės naštos mažinimo srityje vertinama gerai, visa rizika buvo nustatyta ir valdoma, bet yra keletas nesvarbių vidaus kontrolės trūkumų, neturinčių neigiamos įtakos viešojo juridinio asmens veiklos rezultatams.    

REKOMENDACIJA

               Rengiant Strateginį veiklos planą 2027–2029 metams nustatyti bazinę ir siektinas metines reikšmes, o kriterijus, kurių reikšmių pagrįstai nustatyti neįmanoma, iš plano išbraukti. Rekomendacijos reikšmingumas – vidutinis. 


Centralizuoto vidaus audito skyriaus vedėja                                                       Rasa Monkevičienė

